Talous- ja sosiaalikomitean lausunto aiheesta "Ehdotus neuvoston direktiiviksi matkustaja-alusten turvallisuussäännöistä ja -standardeista"



Virallinen lehti nro C 212 , 22/07/1996 s. 0021



Talous- ja sosiaalikomitean lausunto aiheesta "Ehdotus neuvoston direktiiviksi matkustaja-alusten turvallisuussäännöistä ja -standardeista" (96/C 212/05) Neuvosto päätti 22. maaliskuuta 1996 Euroopan yhteisön perustamissopimuksen 84 artiklan 2 kohdan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut liikenne- ja tietoliikennejaosto antoi lausuntonsa 13. toukokuuta 1996. Esittelijänä oli Eduardo Chagas. Talous- ja sosiaalikomitea hyväksyi 29. ja 30. toukokuuta pitämässään 336. täysistunnossa (toukokuun 29. päivän kokouksessa) enemmistön äänin seuraavan lausunnon. Äänestyksessä annettiin 104 ääntä puolesta, 1 ääni vastaan, ja 2 pidättyi äänestämästä. 1. Johdanto 1.1. Jotkut kansainväliset matkustaja-aluksien turvallisuutta koskevat yleissopimukset, kuten SOLAS ()- ja lastiviivayleissopimukset eivät koske kotimaanliikennettä harjoittavia matkustaja-aluksia. Tämä kansainvälisissä säännöissä esiintyvä aukko on johtanut eriävään turvallisuuslainsäädäntöön ja sen eriasteiseen soveltamiseen jäsenvaltioissa. 1.2. Asetus (ETY) N:o 3577/92 (meriliikenteen kabotaasi) () on osoittanut, miten tärkeää on täyttää tämä aukko toimijoiden välisen oikeudenmukaisen kilpailutilanteen takaamiseksi. Toisaalta komissio ilmoitti 24. huhtikuuta 1994 () yhteistä meriturvallisuuspolitiikkaa koskevassa tiedonannossaan matkustaja-alusten yhteisten turvamääräysten hyväksymisestä. Lopuksi neuvosto kehotti kesäkuun 8. päivän 1993 () päätöslauselmassaan komissiota ehdottamaan toimenpiteitä yhteisön vesillä liikennöivien matkustaja-alusten turvallisuuden takaamiseksi. 2. Komission ehdotus 2.1. Käsiteltävänä olevalla direktiiviehdotuksella pyritään saavuttamaan henkilöiden ja tavaroiden homogeeninen ja yhdenmukainen turvallisuustaso sisävesillä liikennöivillä matkustaja-aluksilla sekä tarjoamaan yhtenäiset, lähentyneisiin standardeihin perustuvat kilpailuehdot, joilla vältetään kilpailun vääristymät unionissa. 2.2. Komissio ehdottaa tässä tarkoituksessa seuraavia SOLAS- ja lastiviivayleissopimuksiin perustuvia määräyksiä: a) ensimmäiseen ryhmään kuuluvilla määräyksillä matkustaja-alukset jaetaan liikennöintialueidensa mukaisiin luokkiin; b) toiseen ryhmään kuuluvilla määräyksillä luodaan matkustaja-alusluokkien yleiset turvallisuusvaatimukset; c) kolmanteen ryhmään kuuluvat määräykset koskevat lisäturvavaatimuksia, samanarvoisuutta ja erivapauksia. Koska jäsenvaltioiden rannikkoalueiden ominaisuudet sekä maantieteelliset ja ilmastolliset olosuhteet vaihtelevat, eivätkä kaikkien matkustaja-alusten rakennus- ja suunnittelutekijät ole samat, määräyksillä pyritään tasoittamaan kaikkia riittämättömiä tai kohtuuttomia vaatimuksia lisäehdoin tai erivapauksin; d) neljänteen ryhmään kuuluvat määräykset liittyvät katsastuksiin ja todistuskirjojen myöntämiseen sekä hyväksyttyjen katsastuslaitosten valtuuksiin tehdä katsastuksia ja antaa todistuksia alusten kunnosta. 2.3. Lopuksi direktiivissä määritellään kansainvälisen merenkulkujärjestön IMO:n neuvottelumenettelyjä, joiden avulla yhdenmukaistetaan kansainvälisillä vesillä liikennöivien matkustaja-alusten kansainvälisiä turvallisuusstandardeja ja myönnetään erivapauksia kansainvälisessä meriliikenteessä lyhyitä matkoja tekeville tai suojaisilla alueilla liikennöiville aluksille. 3. Yleistä 3.1. Komitea suhtautuu aiempia lausuntojaan, etenkin tiedoantoa "Yhteinen meriturvallisuuspolitiikka" () koskevaa lausuntoa seuraillen myönteisesti direktiiviehdotukseen ja varsinkin aikeeseen yhtenäistää kotimaanliikennettä harjoittaviin matkustaja-aluksiin sovellettavat turvallisuussäännöt ja -standardit, joilla pyritään välttämään kilpailun vääristymät. 3.2. Komitea panee merkille liitteessä I liikennöintiluokittain ja aluksen uutuuden ja iän mukaan asetettaville vaatimuksille osoitetun huomion. Lähestymistapa vaikuttaa asianmukaiselta, koska se sallii vaatimusten mukauttamisen erityistoiminnan olosuhteisiin pienentäen rakenteiden tai laitteistojen muutoksiin mahdollisesti liittyviä ylimääräisiä kustannuksia. 3.3. Talous- ja sosiaalikomitealla on jo ollut mahdollisuus antaa hyväksyntänsä komission näkökannalle, jonka mukaan yhteisön meriliikennepolitiikan tulee "taata liikennepalvelujen kilpailu ja toimia niin, että nämä palvelut voitaisiin suorittaa miehistön, matkustajien, tavaroiden, alusten, merialueiden ja rannikkoelinkeinojen kannalta mahdollisimman pienellä riskillä" (ks. alaviite 3, s. 21). 3.4. Asetettujen sääntöjen noudattamisen on oltava tehokasta. Pariisin muistion puitteissa tehtävä yhteistyö on tässä mielessä erityisen merkittävää. Komitea muistuttaa tässä yhteydessä neuvoston direktiiviehdotuksesta laatimasta lausunnostaan, joka koskee satamavaltioiden yhteisön satamissa harjoittamaa valvontaa (). Komitean mielestä alalla on vielä paljon tehtävää. 3.5. Komitea toistaa edellisten lausuntojensa kannanotot siitä, että komissio ei voi korvata jäsenvaltioita osallistumisellaan IMO:on. 3.5.1. Tämä ei saa kuitenkaan estää järjestöön osallistuvien jäsenvaltioiden yhteistoimintaa. Komitea kannattaa täten yhteisön tasolla kehitettäviä välttämättömiä toimia SOLAS-yleissopimuksen sääntöjen soveltamisen yhdenmukaistamiseksi kansainvälistä liikennettä harjoittavien matkustaja-alusten osalta sekä IMO:n meriturvallisuuskomitean (MSC) kiertokirjeessä 606 () julkaisemien periaatteiden velvoittavaa noudattamista. 4. Erityistä 4.1. 2 artiklan m kohta Väärinkäsitysten välttämiseksi englanninkielisen version sanamuoto "such State" tulee korvata ilmaisulla "that Member State" 2 n artiklan mukaisesti. 4.2. 3 artikla Tämän artiklan toisen kohdan luetteloon on syytä lisätä, että myös sisävesiliikenteessä käytetyt matkustaja-alukset jäävät ehdotuksen soveltamiskentän ulkopuolelle. 4.3. 4 artikla 4.3.1. Komitea muistuttaa, että matkustaja-alusten määrittelyssä on jäsenvaltioiden välisiä eroja, jotka on pyrittävä yhtenäistämään. 4.3.2. Jos "merkittävää aallonkorkeutta" aiotaan käyttää matkustaja-alusten luokittelun perusteena, komitean mielestä aallonkorkeuden määritelmä on laadittava välittömästi. 4.4. 6 artikla 4.4.1. Komitea panee merkille lippuvaltion hallinnon mahdollisuuden asettaa yleissopimuksia vastaavia sääntöjä erityistoiminnan olosuhteissa. On selvää, että asianmukaisen turvallisuusstandardien noudattamisen valvominen tiettyyn jäsenvaltioon rekisteröityjen tai sen lipun alla liikennöivien alusten osalta on mahdotonta suurimmalle osalle jäsenvaltioita. Komitea korostaa tästä syystä, miten tärkeää on turvautua tämän artiklan 3 kohdan d alakohdan sekä satamavaltioiden yhteisön satamissa harjoittaman valvonnan määräyksiin (ks. kohta 3.4). 4.4.2. Koska suunnitelma GMDSS-järjestelmän () pakollisesta käyttöönotosta on tehty, on myös tarpeen lyödä lukkoon järjestelmän voimaanastumisen päivämäärät. 4.5. 7 artikla Komitea korostaa, että tämä artikla ei saa muodostaa estettä korkeamman turvallisuuden asteen takaavien määräysten asettamiselle. 4.6. 11 artikla Artiklassa käytetty ilmaisu "vaatimustenmukaisuustodistus" (DOC) saatetaan sekoittaa ISM-koodeissa (kansainvälisen turvallisuushallinnon koodeissa) käytettyyn "vaatimustenmukaisuusasiakirjaan" (DOC). 4.7. 12 artikla Komitea toteaa tämän lausunnon kohtaan 3.5 viitaten, että komission tulee jatkaa jäsenvaltioiden kannanottojen koordinointia dynaamisesti ja ilman velvoitteita. 4.8. Liite I 4.8.1. Luku II-1, osa B, 1 On syytä täsmentää, että vahingoittumattoman aluksen vakavuuskoodin määräykset ovat sovellettavissa vain yli 24 metriä pitkiin aluksiin. 4.8.2. Luku II-1, osa B, 8 Komitea haluaa kiinnittää huomiota tarpeeseen yhdenmukaistaa käytettyä terminologiaa ilmaisujen "régulations", "rules" ja "standards" osalta. 4.8.3. Luku II-1, osa B, 13 Komitea kiinnittää huomiota tarpeeseen tarkentaa, kuuluvatko kohdan 7 kaikki alaluokat luokan B nykyisiin aluksiin. 4.8.4. Luku II-2, osa B, 16 Täytäntöönpanoa koskeva määräaika (1. lokakuuta 1997) on muutettava direktiiviehdotuksen julkaisupäivän mukaisesti. Bryssel, 29. toukokuuta 1996. Talous- ja sosiaalikomitean puheenjohtaja Carlos FERRER () Henkilöiden meriturvallisuutta käsittelevä sopimus. () EYVL N:o L 364, 12. 12. 1992, s. 7. () EYVL N:o C 34, 2. 2. 1994, s. 47. () EYVL N:o L 271, 7. 10. 1993, s. 1. () TSK:n lausunto EYVL N:o C 34, 2. 2. 1994, s. 47. () TSK:n lausunto EYVL N:o C 393, 31. 12. 1994, s. 50. () "Port State Concurrence with SOLAS Exemptions". () Maailmanlaajuinen merenkulun hätä- ja turvallisuusjärjestelmä.